Na temelju članka 12. Zakona o visokom obrazovanju i znanstvenoj djelatnosti ("Narodne novine", br. 119/22), i članka 14. i 34. Statuta Sveučilišta u Zadru (siječanj 2023.) Senat Sveučilišta u Zadru na V. redovitoj sjednici u akademskoj 2022./2023. godini održanoj 28. veljače 2023. godine, donosi

**P R A V I L N I K**

**o radu područnih stručnih vijeća Sveučilišta u Zadru**

**I. Opće odredbe**

Članak 1.

1. Ovim se Pravilnikom uređuje rad i ustrojstvo područnih stručnih vijeća Sveučilišta u Zadru.
2. Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 2.

Područna stručna vijeća su:

* Stručno vijeće za područje humanističkih znanosti, umjetničko područje i interdisciplinarno područje umjetnosti,
* Stručno vijeće za područje društvenih znanosti,
* Stručno vijeće za biomedicinsko i zdravstveno, biotehničko, prirodno, tehničko i interdisciplinarno područje znanosti.

Članak 3.

Područna stručna vijeća (u daljnjem tekstu: Područno vijeće) ovlaštena su za:

* izbore odnosno reizbore na znanstveno-nastavna, umjetničko-nastavna, nastavna, suradnička i stručna radna mjesta zaposlenika
* izbore i reizbore naslovnih nastavnika i suradnika
* prijedloge mišljenja i odluka o ocjenama sinopsisa disertacija i ocjenama disertacija na Sveučilištu u Zadru
* davanje prijedloga Senatu za imenovanje člana iz redova nastavnika Sveučilišta izabranih na znanstveno-nastavna radna mjesta u sveučilišna povjerenstva u čijem je radu važna zastupljenost svih znanstvenih područja, a članovi se ne imenuju temeljem izravnog prijedloga sastavnica
* sudjelovanje u postupku vrednovanja novih studijskih programa, davanje mišljenja o opravdanosti pokretanja studija, a prijedlog prosljeđuje Senatu zajedno s prijedlogom recenzenata
* davanje Senatu i drugih prijedloga i mišljenja što su u interesu unapređenja znanstvene djelatnosti Sveučilišta.

Članak 4.

1. Područno vijeće čine svi nastavnici na znanstveno-nastavnim i umjetničko-nastavnim radnim mjestima na Sveučilištu u Zadru prema znanstvenim područjima u koja su birani.
2. Područno vijeće može osnivati stručna i savjetodavna tijela radi pomoći u obavljanju poslova iz svoje ovlasti.

Članak 5.

1. Interdisciplinarni izbori u više polja iz istog područja znanosti provode se na područnom stručnom vijeću za navedeno znanstveno područje te nastavnik nakon izbora na znanstveno-nastavno radno mjesto postaje član tog vijeća.
2. Interdisciplinarni izbori u više polja iz različitih područja znanosti provode se na područnom stručnom vijeću za polje u kojem je nastavnik imao veću znanstvenu produktivnost te isti nakon izbora na znanstveno-nastavno radno mjesto postaje član tog vijeća.
3. Interdisciplinarni izbori u više polja iz različitih područja znanosti koji se provode temeljem javnog natječaja, provode se na područnom stručnom vijeću za polje za kojim sveučilišna sastavnica iskaže potrebu.

Članak 6.

1. Područno vijeće radi na sjednicama u pravilu jedanput mjesečno, prema kalendaru sjednica.
2. Kalendar sjednica donosi se tijekom akademske godine za iduću akademsku godinu.
3. Ako postoji potreba ili zahtijevaju okolnosti, može se odrediti i drugi termin održavanja sjednice kao i dodatni termin(i), ali uz pravovremenu najavu.

Članak 7.

Područnom vijeću predsjedava i njegov rad organizira prorektor po ovlaštenju rektora.

Članak 8.

Poziv na sjednicu upućuje se članovima područnog vijeća sedam dana prije dana određenog za održavanje sjednice. Zajedno s pozivom dostavlja se prijedlog dnevnog reda, odgovarajući materijali za pitanja koja se predlažu za dnevni red te zapisnik prethodne sjednice.

Članak 9.

1. Područno vijeće može pravovaljano odlučivati ako je na sjednici nazočna većina članova.
2. Područno vijeće donosi odluke natpolovičnom većinom glasova nazočnih članova.

Članak 10.

Sjednica Područnog vijeća može se održati ili kontaktno, ili elektroničkim putem uz pomoć odgovarajuće platforme za videokonferencije i LMS sustav, sukladno pozivu na sjednicu Vijeća.

Članak 11.

Akademski tajnik Sveučilišta dužan je prisustvovati sjednicama Područnog vijeća.

**II. Raspisivanje natječaja za izbor nastavnika i suradnika na slobodna radna mjesta**

Članak 12.

1. Na slobodna radna mjesta na Sveučilištu nastavnici i suradnici zapošljavaju se u postupku pokrenutom javnim natječajem.
2. Odluku o raspisivanju javnog natječaja iz stavka 1. ovoga članka donosi Područno vijeće na prijedlog stručnog vijeća odjela/centra ako je prethodno dobivena suglasnost ministarstva nadležnog za znanost i visoko obrazovanje i suglasnost Senata.
3. Sastavni dio odluke o raspisivanju javnog natječaja čini odluka o imenovanju stručnog povjerenstva.

Članak 13.

Javni natječaj za izbor nastavnika i suradnika na slobodno radno mjesto objavljuje se u »Narodnim novinama« i na mrežnim stranicama Sveučilišta na hrvatskom jeziku te na službenom internetskom portalu za radna mjesta Europskog istraživačkog prostora na engleskom jeziku.

Članak 14.

1. Natječaj obvezno sadrži:
* naziv i adresu Sveučilišta
* naziv slobodnoga radnog mjesta
* znanstveno područje i polje
* potrebne dokaze o ispunjavanju kriterija
* rok za podnošenje prijava
* poveznicu za podnošenje digitalne prijave
* rok za obavješćivanje pristupnika o rezultatima natječaja
* upozorenje da se nepotpune i nepravovremene prijave neće razmatrati
* naznaku da Sveučilište može poništiti javni natječaj bez navođenja razloga.
1. Prijavni obrasci s popisom potrebne dokumentacije u postupcima izbora i reizbora sastavni su dio dokumentacije i dostupni su na mrežnoj stranici Sveučilišta.
2. Osim obveznog sadržaja natječaja iz prethodnog stavka, na prijedlog sveučilišnog odjela, Područno vijeće može odrediti i dodatne kriterije natječaja.

Članak 15.

Rok za prijavu na javni natječaj je 30 dana od dana raspisivanja natječaja u »Narodnim novinama«.

Članak 16.

1. Prijave na natječaj i dokazi o ispunjavanju kriterija podnose se u elektroničkom obliku na poveznicu dostupnu na mrežnim stranicama Sveučilišta.
2. Obrazac prijave preuzima se na mrežnim stranicama Sveučilišta i obvezan je dio prijave.
3. Kandidati natječaja osim uvjeta propisanih Zakonom o visokom obrazovanju i znanstvenoj djelatnosti, Nacionalnih sveučilišnih, znanstvenih i umjetničkih kriterija, obvezni su ispuniti i uvjete propisane Pravilnikom o raspisivanju i provedbi javnog natječaja za zasnivanje radnog odnosa i izborima u zvanja na Sveučilištu u Zadru, te dodatne kriterije.

Članak 17.

Na zahtjev stručnog povjerenstva pristupnik treba dostaviti i druge dokaze o ispunjavanju uvjeta za izbor.

Članak 18.

Pristupnik ima pravo dostaviti i druge dokaze o ispunjavanju uvjeta za izbor.

**III. Imenovanje stručnih povjerenstava**

Članak 19.

1. Istovremeno s donošenjem odluke o raspisu natječaja područno vijeće, na prijedlog stručnog vijeća sveučilišne sastavnice, donosi odluku o imenovanju stručnog povjerenstva.
2. Stručno povjerenstvo ima neparan broj članova, u pravilu tri do pet članova na istom ili višem radnom mjestu u koje se pristupnik bira, te iz istog znanstvenog područja i polja za koje se provodi izbor.
3. Svi Članovi povjerenstva ne mogu biti zaposlenici iste ustanove. Najmanje jedan član stručnog povjerenstva mora biti zaposlen na drugom visokom učilištu ili znanstvenom institutu.
4. Član stručnog povjerenstva može biti zaposlenik znanstvenog instituta ako ima izbor u naslovno znanstveno-nastavno zvanje.
5. U interdisciplinarnim izborima u više polja, članovi stručnog povjerenstva moraju imati izbor u znanstvenim poljima za koja se vrši izbor.

Članak 20.

1. Povjerenstvo iz članka 19. ovog Pravilnika je ujedno i povjerenstvo za ocjenu nastupnog predavanja koje se organizira u postupcima prvoga izbora na znanstveno-nastavna, umjetničko-nastavna i nastavna radna mjesta, odnosno u izboru naslovnog nastavnika.
2. Iznimno, ako je netko od članova stručnog povjerenstva spriječen nazočiti nastupnom predavanju, odluku o sastavu stručnog povjerenstva za ocjenu nastupnog predavanja donosi područno vijeće na prijedlog stručnog vijeća matičnog odjela/centra.
3. Ukoliko jedan od članova stručnog povjerenstva za ocjenu nastupnog predavanja ne može fizički nazočiti nastupnom predavanju, njegovo sudjelovanje se može organizirati elektroničkim putem uz pomoć odgovarajuće platforme za videokonferencije i LMS sustav.

Članak 21.

Stručno povjerenstvo iz članka 19. ovoga Pravilnika ocjenjuje ispunjavaju li kandidati prijavljeni na natječaj zakonske kriterije, Nacionalne sveučilišne, znanstvene i umjetničke kriterije, propisane dodatne kriterije, te obrazloženim mišljenjem u pisanom obliku, koje sadrži ocjenu svih prijavljenih kandidata, predlaže područnom vijeću najboljeg kandidata, najkasnije u roku od 30 dana od dana isteka roka za prijavu na natječaj.

Članak 22.

1. Područnom vijeću se dostavlja izvješće Stručnog povjerenstva i mišljenje i prijedlog stručnog vijeća matičnog odjela/centra.
2. Područno vijeće donosi odluku o usvajanju ili odbijanju mišljenja stručnog povjerenstva u roku od 30 dana od dana zaprimanja ovoga mišljenja.
3. Područno vijeće može zatražiti dopunu izvješća stručnog povjerenstva.
4. Odluka o odbijanju mišljenja stručnog povjerenstva mora biti obrazložena.
5. Protiv odluke o odbijanju mišljenja stručnog povjerenstva ne može se podnijeti žalba.
6. Odluku kojom se usvaja mišljenje stručnog povjerenstva Sveučilište dostavlja nadležnom matičnom odboru.

Članak 23.

1. Ukoliko nadležni matični odbor utvrdi da predloženi kandidat ispunjava propisane kriterije, Sveučilište s izabranim kandidatom sklapa ugovor o radu.
2. Početak rada utvrđuje se u dogovoru s matičnim odjelom/centrom i kandidatom, a najranije 8 dana od dana zaprimanja odluke nadležnog matičnog odbora.

**IV. Izbor na više radno mjesto**

Članak 24.

1. Nastavnik koji smatra da ispunjava kriterije za izbor na više radno mjesto obvezan je podnijeti zahtjev za izbor na više radno mjesto prije isteka roka na koji je izabran odnosno reizabran.
2. Zahtjev se podnosi stručnom vijeću matičnog odjela/centra.

Članak 25.

1. Stručno vijeće matičnog odjela/centra dostavlja prijedlog za pokretanje postupka izbora nastavnika na više radno mjesto područnom vijeću nakon isteka roka na koji je nastavnik izabran odnosno reizabran.
2. Dostavljeni prijedlog za pokretanje postupka izbora nastavnika na više radno mjesto mora sadržavati i prijedlog stručnog povjerenstva sukladno čl. 19. ovog pravilnika.
3. Postupak izbora pokreće se odlukom područnog vijeća po isteku roka na koji je nastavnik izabran, odnosno reizabran.

Članak 26.

1. Nastavnik je obvezan dostaviti dokaze o ispunjavanju kriterija za izbor na više radno mjesto u elektroničkom obliku, najkasnije u roku od 15 dana od pokretanja postupka izbora na područnom vijeću.
2. U postupku izbora na više radno mjesto nastavnik dostavlja dokaze o postignućima ostvarenim nakon posljednjeg izbora odnosno reizbora na radno mjesto, kojima ispunjava zakonske kriterije, Nacionalne sveučilišne, znanstvene i umjetničke kriterije, te dodatne kriterije.

Članak 27.

1. Stručno povjerenstvo ocjenjuje ispunjava li nastavnik propisane kriterije te podnosi područnom vijeću i stručnom vijeću matičnog odjela/centra obrazloženo mišljenje u pisanom obliku o ispunjavanju kriterija za izbor na više radno mjesto najkasnije u roku od 30 dana od dana zaprimanja dokaza o ispunjavanju kriterija.
2. Stručno vijeće matičnog odjela / centra daje mišljenje i prijedlog o predmetu izbora.
3. Područnom vijeću se dostavlja izvješće Stručnog povjerenstva i mišljenje i prijedlog stručnog vijeća matičnog odjela/centra.
4. Područno vijeće donosi odluku o usvajanju ili odbijanju mišljenja stručnog povjerenstva i stručnog vijeća matičnog odjela/centra u roku od 30 dana od dana zaprimanja ovoga mišljenja.
5. Područno vijeće može zatražiti dopunu izvješća stručnog povjerenstva.
6. Odluka o odbijanju mišljenja stručnog povjerenstva mora biti obrazložena.
7. Protiv odluke o odbijanju mišljenja stručnog povjerenstva ne može se podnijeti žalba.
8. Odluku kojom se utvrđuje kako nastavnik ispunjava kriterije za izbor na više radno mjesto Sveučilište dostavlja nadležnom matičnom odboru u roku od osam dana od dana usvajanja mišljenja.
9. Ukoliko nadležni matični odbor utvrdi da nastavnik ispunjava propisane kriterije, Sveučilište s izabranim nastavnikom sklapa aneks ugovora o radu.
10. Aneks ugovora sklapa se najkasnije u roku od 8 dana od zaprimanja odluke matičnog odbora.

**V. Reizbori**

Članak 28.

1. Postupak reizbora pokreće se protekom pet godina od posljednjeg izbora odnosno reizbora, a treba biti okončan najkasnije u roku od šest mjeseci od dana pokretanja postupka.
2. Postupak reizbora pokreće se ako nastavnik nije, prije isteka roka na koji je izabran odnosno reizabran, podnio zahtjev stručnom vijeću matičnog odjela/centra za izbor na više radno mjesto.
3. Stručno vijeće matičnog odjela/centra protokolirani zahtjev upućuje Područnom vijeću.
4. Postupak reizbora se pokreće na sjednici Područnog vijeća po isteku roka na koji je nastavnik izabran, odnosno reizabran.
5. Reizbor nastavnika provodi se prema postupku koji je člankom 43. Zakona o visokom obrazovanju i znanstvenoj djelatnosti i ovim Pravilnikom propisan za izbor nastavnika na više radno mjesto.

Članak 29.

Nastavnik se reizabire na postojeće radno mjesto ako je od posljednjeg izbora odnosno reizbora ispunio polovinu Nacionalnih sveučilišnih, znanstvenih i umjetničkih kriterija i dodatnih kriterija za izbor na više radno mjesto.

**VI. Naslovni nastavnik i naslovni suradnik**

Članak 30.

1. Sveučilište može angažirati naslovnog nastavnika i naslovnog suradnika.
2. Naslovni nastavnik i naslovni suradnik moraju ispunjavati kriterije za izbor na znanstveno-nastavno, umjetničko-nastavno, nastavno i suradničko radno mjesto.
3. Za izbor naslovnog nastavnika, odnosno naslovnog suradnika ne raspisuje se javni natječaj.

**VII. Odluke**

Članak 31.

Odluku o izboru na znanstveno-nastavna, nastavna i suradnička radna mjesta, odnosno o izboru naslovnog nastavnika i naslovnog suradnika kao i druge odluke područnog vijeća potpisuje rektor Sveučilišta u Zadru.

Članak 32.

Senat potvrđuje izbor na znanstveno-nastavno radno mjesto/naslovnog redovitog profesora i izbor na znanstveno-nastavno radno mjesto/naslovnog redovitog profesora u trajnom izboru.

**VIII. Prijelazne i zaključne odredbe**

Članak 33.

Danom stupanja na snagu ovoga Pravilnika prestaje važiti Pravilnik o radu Stručnog vijeća za biomedicinsko i zdravstveno, biotehničko, prirodno, tehničko i interdisciplinarno područje znanosti (pročišćeni tekst, rujan 2018.), Pravilnik o radu Stručnog vijeća za humanističko područje znanosti, umjetničko područje i interdisciplinarno područje umjetnosti (pročišćeni tekst, rujan 2018.) i Pravilnik o radu Stručnog vijeća za društveno područje znanosti (pročišćeni tekst, rujan 2018.).

Članak 34.

Ovaj se Pravilnik mijenja i dopunjuje na način njegova donošenja.

Članak 35.

Ovaj Pravilnik stupa na snagu osmog dana od dana donošenja, a objavit će se na oglasnoj ploči i mrežnoj stranici Sveučilišta u Zadru.

Rektorica:

prof. dr. sc. Dijana Vican

KLASA: 025-02/23-02/ 02

URBROJ: 2198-1-79-06-23-01